Effense beurtkrag-verligting SaterdagDie Lethabo-kragsentrale, noordoos van Sasolburg. (Argieffoto: Google Maps) Eskom het aangekondig dat fase 2-beurtkrag Saterdag heeldag gaan geld, nadat fase 4-beurtkrag Vrydag inderhaas ingestel is. Fase 2-beurtkrag is Vrydag om 23:00 in werking gestel. Eskom sê beurtkrag was oornag nodig en sal Saterdag heeldag moet geld om voorsiening te maak vir verdere probleme by opwekkingseenhede en om kapasiteit te skep sodat waterreserwes by sy pompopgaarskemas opgebou kan word. “Die stelsel is steeds onder druk, met onbeplande instandhoudingswerk bo 12 000 MW, wat dit nodig maak om diesel- en waterreserwes vir onderskeidelik oopsiklus-gasturbines en pomp‑opgaarskemas te gebruik. “Weens die onophoudelike reën ervaar ons steeds steenkoolhanteringsprobleme by ons kragsentrales met die nat steenkool. Dit het beteken opwekkingseenhede kan nie krag opwek nie,” het Eskom gesê. Die sukkelende kragvoorsiener het weereens by mense gepleit om krag spaarsaam te gebruik.